P6_TA(2005)0126

Letno strateško načrtovanje Komisije za leto 2006

Resolucija Evropskega parlamenta o proračunu za leto 2006: Poročilo Komisije o letnem strateškem načrtovanju (LSN) (2004/2270(BUD))

Evropski parlament,

- ob upoštevanju sporočila Komisije Evropskemu parlamentu in Svetu — Letno strateško načrtovanje za leto 2006 (KOM(2005)0073),

- ob upoštevanju Medinstitucionalnega sporazuma z dne 6. maja 1999 med Evropskim parlamentom, Svetom in Komisijo o proračunski disciplini in izboljšanju proračunskega postopka [1],

- ob upoštevanju člena 272 Pogodbe ES in člena 177 Pogodbe Euratom,

- ob upoštevanju člena 112(1) svojega Poslovnika,

- ob upoštevanju poročila Odbora za proračun in mnenj drugih odborov, zaprošenih za mnenje (A6-0071/2005),

A. ker bo proračun za leto 2006 zadnji iz trenutnega finančnega načrta in sestavlja, skupaj s tekočimi pogajanji za nov finančni načrt za 2007-2013, strateški okvir, v katerem bo Parlament določil svoje prednostne naloge, tako da se lahko cilji Unije podprejo z ustrezno ravnijo proračunskih virov,

B. ker bo proračun za leto 2006 drugi v razširjeni Uniji in je treba zagotoviti ustrezna sredstva za izvajanje evropske politike na skladen način po celotni Uniji in tudi podpreti prizadevanja trenutnih držav kandidatk,

C. ker je Evropska unija na ključnem razpotju pri svojem razvoju s postopkom sprejetja Ustave, odločanju o širitvi, okrepitvi svoje vloge na mednarodni ravni, uvedbi novih ukrepov za oživitev Lizbonske strategije znotraj novega okvira za rast in zaposlovanje, pri konkurenčnosti in trajnostnem razvoju, okrepitvi notranjega trga in polni vključitvi evropskih državljanov; poudarja, da je treba te izzive podpreti s skladnimi, dobro usklajenimi in primerno financiranimi dejanji,

D. ker bi prepad med temi ambicijami in sredstvi, ki so na voljo za njihov doseg, sedaj lahko sprožil proces nazadovanja in ogrozil že doseženi napredek; poudarja vlogo proračuna za leto 2006 pri zagotavljanju kontinuitete dejanj in pri služenju kot premostitveno sredstvo za večletno načrtovanje po letu 2006, da bi zagotovili, da lahko Unija financira svoje politične ambicije,

E. ker podpira najbolj nujno prednostno nalogo Komisije, ponovno vzpostaviti dinamično in trajnostno rast v Evropi ter zagotoviti več in boljša delovna mesta za državljane; ker je pripravljen financirati ustrezne programe za uresničitev tega cilja,

Finančni okvir

1. meni, da je za dosego navedenih ciljev Evropske unije premišljeno in strogo upravljanje proračuna Unije v interesu vseh njenih državljanov; poudarja odgovornost proračunskega organa pri zagotavljanju tega in pomembnost, ki jo daje pregledni predstavitvi proračuna in primernega obveščanja o njegovem izvajanju;

2. poudarja, da morajo biti proračunske vsote za obveznosti osnovane na dogovorjenih ciljih in da morajo biti plačila ustrezno določena; je odločen, da bo za ključno prednostno nalogo proračunskega postopka za leto 2006 postavil vprašanje primerne ravni plačil, tudi z vidika prihodnjih pogajanj o novem finančnem načrtu;

3. se zaveda težav z izvedbo proračuna zaradi trenutnih finančnih uredb, zlasti na področjih, kot so infotočke, zunanje sodelovanje in zamude pogodb; se veseli predlogov Komisije za pregled Finančne uredbe in pravil za izvajanje te uredbe, ki morajo obravnavati ta in druga odprta vprašanja ter s pomočjo katerih se lahko oblikujejo stvarne rešitve za težave, da se naredi Finančno uredbo manj birokratsko; obžaluje, da Komisija ni navedla tega pregleda v svojem zakonodajnem in delovnem programu za leto 2005, kljub potrditvi zakonodajne revizije med proračunskim postopkom 2005;

4. meni, da začetek parlamentarnega mandata, ki sovpada z revizijo Medinstitucionalnega sporazuma v okviru pogajanj o novem finančnem načrtu, omogoča priložnost za pregled že obstoječih sredstev o večletnem in letnem načrtovanju, kar bo dalo nov zagon zakonodajnemu načrtovanju in načrtovanju proračuna; sklicuje se na skupno izjavo za izboljšanje finančnega načrtovanja, sprejeto 13. julija 2004;

5. se popolnoma zaveda možnih učinkov pogajanj o novem finančnem načrtu po letu 2006 o proračunskem postopku 2006; potrjuje, da bo uporabil svoja proračunska pooblastila, da bi zagotovil sredstva, potrebna za izpolnjevanje odgovornosti Unije;

6. pozdravlja predloge Komisije, kot so določeni v njenih strateških ciljih, ter poziva Parlament in Svet, da skupaj dosežeta sporazum o skupnih izhodiščih evropskih institucij za ukrepanje v naslednjih petih letih; je pripravljen začeti razpravo s Komisijo in Svetom na podlagi svojih lastnih strateških političnih smernic, da bi dosegli sporazum pred koncem luksemburškega predsedovanja za prednostne naloge, ki jih je treba upoštevati za leto 2006;

Proračunska strategija in sektorske prednosti

Načela

7. meni, da mora proračun za leto 2006 izražati naslednja načela, da bi zagotovili spoštovanje dobrega finančnega in proračunskega poslovodenja z:

- ustanovitvijo ustrezne ravni plačil za kritje resničnih potreb;

- revizijo finančnega načrta pri prerazporejanju proračunskih sredstev iz podnaslova 1a) v podnaslov 1b), za izvedbo določb Uredbe Sveta (ES) št. 1782/2003 z dne 29. septembra 2003 o skupnih pravilih za sheme neposrednih podpor v okviru skupne kmetijske politike in o uvedbi nekaterih shem podpor za kmete [2];

- pravilnim izvajanjem skupne izjave z dne 13. julija 2004 o finančnem načrtovanju;

- uporabo vseh sredstev, ki so na voljo v Pogodbi in/ali trenutnem Medinstitucionalnem sporazumu o proračunski disciplini, za soočenje s pomembnimi proračunskimi in finančnimi izzivi, s katerimi se bo EU soočila pri proračunu za leto 2006, ter za zagotovitev trdne podlage za prihodnja proračunska leta;

Prednostne naloge

8. podpira Komisijo pri njenem splošnem pristopu v zvezi s pospeševanjem blaginje, solidarnosti in varnosti v Uniji, da bi postala Evropa bolj konkurenčna in bolj kohezivna, bližja državljanom ter da bi imela močnejšo vlogo v svetu; kljub temu poudarja, da zadnje finančno načrtovanje in letno strateško načrtovanje predstavljata številne vrzeli med ključnimi ukrepi za leto 2006 ter proračunskimi sredstvi (pobuda i2020, pobuda "znanje za rast", pobuda za mlade, evropska podpora na področju azila, programi za prispevek k izvajanju okoljske zakonodaje, evropsko leto mobilnosti delavcev itd.);

9. meni, da mora proračun 2006 odražati zlasti naslednje:

a) nov pristop Lizbonske strategije, kot ga je opredelila skupina za usklajevanje Parlamenta, s/z

- krepitvijo njenega prispevka konkurenčnosti, socialni, ekonomski in okoljski koheziji;

- osredotočanjem in krepitvijo podpore EU za ključne cilje Lizbone in Göteborga, kot so zaposlovanje, okoljska politika, raziskave in razvoj, mala in srednje velika podjetja, spodbujanje družbe, temelječe na znanju, in informacijske družbe, širjenje okoljskih tehnologij, vseživljenjsko učenje in pravilno izvajanje čezvropskih omrežij;

- omogočanjem potrebnih večjih prizadevanj za dokončno oblikovanje notranjega trga;

- pripravo novih področij podpore Skupnosti, kot je Natura 2000;

b) pomembna vloga mladih za integracijo in blaginjo Unije, vključno z novimi predlogi v zvezi s programi izmenjave;

c) okrepitev vloge EU v mednarodni skupnosti;

Kmetijstvo

10. izraža podporo ciljem, določenim v reformi skupne kmetijske politike, zlasti tistim, ki krepijo razvoj podeželja, kar je ključno za sposobnost preživetja podeželja; odločno zagovarja zagotavljanje potrebnih sredstev za te ukrepe, vendar opozarja na dejstvo, da je sporazum o prerazporejanju proračunskih sredstev iz podnaslova 1a) v podnaslov 1b) ("oblikovanje proračuna") potreben pred prvo obravnavo Sveta;

11. je zaskrbljen zaradi razvoja ptičje gripe v jugovzhodni Aziji; poziva Komisijo, da tesno sodeluje s FAO, Svetovno zdravstveno organizacijo (WHO), Mednarodnim uradom za živalske kužne bolezni (OIE) in z državami v regiji ter da poveča sredstva za raziskave o tej potencialno resni grožnji za kmetijstvo ter zdravje živali in tudi ljudi v EU;

12. spominja Komisijo na pomembnost, ki jo daje pilotnim projektom (spodbujanje sistemov kakovosti in rizičnega financiranja za epidemije živine), o katerih so se dogovorili pri proračunskem postopku za leto 2004; prosi Komisijo, da predvidi primerna proračunska sredstva v proračunu za leto 2006 za nadaljevanje teh projektov;

Strukturni ukrepi

13. poudarja pomembnost popolnega financiranja resničnih potreb po plačilih na podlagi strukturnih skladov; poudarja potrebo po zagotovitvi zadovoljive ravni plačil, da bi preprečili tveganost izvajanja programov; je prepričan, da morajo plačila ustrezati najbolj zanesljivim razpoložljivim napovedim v skladu z načeli dobrega finančnega poslovodenja in proračunske prakse; poudarja pomembne podatke, ki jih lahko predložijo do izvajanja leta 2005 v zvezi s tem;

14. poudarja potrebo po natančnem spremljanju pravila N+2 (klavzula sončnega zahoda) ter okrepitvi popolnega in hitrega obveščanja proračunskega organa, zlasti kar zadeva proračunske obveznosti, ki jim grozi ukinitev; poziva Komisijo, da do konca julija 2005 predstavi celotno oceno stanja izvajanja plačil v primerjavi z večletnimi začetnimi napovedmi;

Notranje politike

15. poziva Komisijo, da v okviru Lizbonske strategije predlaga resnične prednostne naloge, ki ustvarjajo evropsko dodano vrednost; meni da je treba omejeni prostor za manevriranje pod zgornjo mejo finančnega načrta za to rubriko usmeriti v glavna prednostna področja, kot so zaposlovanje, raziskave in razvoj, podpora malim in srednje velikim podjetjem prek posojanja Evropskega investicijskega sklada malim in srednje velikim podjetjem, uvedenega v proračunu za leti 2004 in 2005, spodbujanje družbe, temelječe na znanju, in informacijske družbe ter širjenje okoljskih tehnologij, vseživljenjsko učenje; poudarja potrebo po razvoju učinkovite infrastrukture s pomočjo okolju prijaznih prometnih, energetskih in telekomunikacijskih omrežij ter panevropskih koridorjev;

16. opozarja, da je bila pomoč malim in srednje velikim podjetjem, vključno z najmanjšimi podjetji, prednostna naloga Evropskega parlamenta v zadnjih proračunskih postopkih; spodbuja prizadevanja za nadaljevanje olajševanja dostopa skupne kmetijske politike do financiranja z uporabo finančnih instrumentov Skupnosti na osnovi povpraševanja in poudarja potrebo po sredstvih za spodbujanje njihove internacionalizacije;

17. prav tako je naklonjen ukrepom spodbujanja etičnih finančnih instrumentov in instrumentov, ki temeljijo na solidarnosti, za spodbujanje človekovega, socialnega in okoljskega razvoja, vključno z dejavnostmi za lokalni razvoj;

18. podpira začetek Evropskega leta mobilnosti delavcev in pričakuje, da bodo države članice prenehale uporabljati odstopanja, ki zaustavljajo prosto gibanje delavcev iz novih držav članic;

19. poudarja, da mora Lizbonska strategija spodbujati konkurenčnost in ustvarjanje delovnih mest ob upoštevanju problematik v zvezi s socialno kohezijo in okoljem; posledično meni, da doseganje lizbonskih ciljev dolgoročne rasti ne sme voditi do povečevanja razlik in socialne negotovosti;

20. namerava okrepiti proračun EU za dejavnosti mladih, kar je hkrati v skladu s zavzemanjem Komisije za mobilnost v izobraževanju in učenju ter učinkovito izrabo potenciala mladih; poudarja pomembnost programov izmenjave na tem področju; vztraja, da se program Erasmus razširi, tako da obseže učence na srednješolski ravni izobraževanja in mlade podjetnike; ponovno poziva k nadaljevanju pilotnih projektov za razširitev programa Erasmus na vajence; obžaluje, da je Komisija v svojem finančnem načrtovanju znižala proračunska sredstva za program Leonardo da Vinci v primerjavi s proračunom za leto 2005;

21. podpira celovito strategijo boja proti terorizmu, vključno s pomočjo žrtvam, učinkovitim sodelovanjem in izmenjavo podatkov med pravosodnimi in policijskimi organi, bojem proti revščini, strategijo za preprečevanje širjenja orožja, reševanjem sporov in podporo dialogu med kulturami; želi dodatno razviti pilotne projekte, ki jih je začel Parlament; poudarja, da mora Unija obenem nadalje spodbujati človekove pravice, načelo pravne države in kakovost pravosodja;

22. poziva Komisijo, da predstavi predloge za krepitev splošnih zmogljivosti EU za zagotovitev pomoči državljanom v nujnih primerih, vključno s primeri, ki se zgodijo izven ozemlja EU, ter predloge za upravljanje s čezmejnimi krizami; poudarja pomen popolne vključitve Parlamenta v sedanjo razpravo o tej zadevi;

23. meni, da so informacije in komunikacije ključni viri pri približevanju EU njenim državljanom, in verjame, da so za dosego tega cilja potrebne bolj dinamične in komunikativne inovacije; zato poziva Komisijo, da predstavi predlog celostne informacijske in komunikacijske politike EU, ki naj zagotovi pospešeno usklajevanje informacijskih dejavnosti institucij Unije;

24. opozarja na strukturno težavo s financiranjem decentraliziranih agencij pod naslovom 3 in njegovimi učinki na druge politične prednostne naloge, težave, ki izvirajo iz sedanje Finančne uredbe; poudarja potrebo po spravi teh vidikov in si bo prizadeval najti rešitev na osnovi resničnih potreb vsake agencije in politike; opozarja Komisijo na potrebo zagotovitve vmesnega programiranja, vključno z natančnimi ocenami proračuna, na razvoj decentraliziranih in izvajalskih agencij ter po kritičnem pregledu Finančne uredbe z vidika zmanjšanja njenega birokratstva;

Zunanji ukrepi

25. poudarja trenutno nezmožnost uskladitve tradicionalnih prednostnih nalog Unije z velikim številom novih proračunskih odgovornosti, ki so bile prevzete na podlagi rubrike IV v zadnjih letih (Balkan, Afganistan, Irak, cunami in druge naravne katastrofe); opozarja Svet, da se nove naloge ne smejo financirati v škodo tradicionalnih prednostnih nalog Parlamenta;

26. je trdno prepričan, da morajo biti finančni viri, dodeljeni v pomoč državam in skupnostim, ki jih je prizadel cunami, ali za katere koli druge naravne nesreče, dodani k obstoječim proračunom ali proračunom programov pomoči in ne le premaknjeni znotraj njih ali preusmerjeni iz drugih regij (prerazporejanje); poziva k jasnemu pregledu nad proračunskim vplivom vseh predlogov za finančno pomoč tej regiji, vključno s predlaganimi skladi za obnovo, ko se zaključijo ocenjevalne misije OZN in Svetovne banke; poudarja pomembnost pripravljenosti na elementarne nesreče;

27. poudarja svojo zavezanost k izpolnitvi razvojnih ciljev tisočletja s podporo za izkoreninjenje revščine in zdravstvene programe, vključno z bojem proti HIV/AIDS, malariji in tuberkulozi ter prispevanju k Skupnemu skladu; poudarja svojo zavezanost ohranjanja podpore vsem regijam, ki sedaj uživajo ugodnosti iz proračuna EU; poudarja pomen temeljnih svoboščin ter spodbujanja demokracije, pravne države in človekovih pravic, vključno z novo sosedsko politiko; prosi Komisijo, da predstavi predloge za ponovno vzpostavitev nadzora Evropskega parlamenta nad Evropsko pobudo za demokracijo in človekove pravice (EIDHR); poudarja potrebo po tehnični podpori za tiste projekte, ki jih izvaja več strani, da bi odstranili pomanjkljivosti; poziva Komisijo, da v predhodni predlog proračuna vključi znatne dodatne zneske za te "hitre rešitve", zagotovi skladnost njenih novih ukrepov z njenimi obstoječimi programi in se uskladi z državami članicami in OZN;

28. poudarja potrebo po podpori EU demokratskim spremembam v njenih sosednjih državah, zlasti v državah, kot so Ukrajina, Gruzija in Moldavija ter sredozemske države;

29. meni, da mora Parlament zagotoviti, da se njegove proračunske pristojnosti okrepijo na področju skupne zunanje in varnostne politike (SZVP); opozarja Svet na potrebo po udeležbi na posvetovalnih sejah in po izmenjavi informacij, kot predvideva Medinstitucionalni sporazum, da bi dosegli sporazum o financiranju sklepov na področju SZVP; ugotavlja zlasti pomen zagotavljanja evropske varnostne strategije z ustreznimi proračunskimi sredstvi; poudarja, da je težko ločiti skupne stroške v civilnih operacijah, financiranih iz proračuna Unije, od tistih vojaškega ali obrambnega značaja, financiranih zunaj Unije, kar dokazuje vzpostavitev civilno/vojaške celice;

30. upošteva priložnost za napredek pri mirovnem procesu na Bližnjem vzhodu in potrjuje svojo podporo za zagotavljanje financiranja EU v zvezi s tem;

Osebje in uprava

31. ugotavlja, da je Komisija zahtevala, da se ustvari 700 novih delovnih mest v letu 2006 po njenem večletnem načrtu za dodatne človeške vire po širitvi leta 2004; upošteva, da Komisija ocenjuje, da bi pristop Bolgarije in Romunije zahteval 850 novih delovnih mest, ki bi jih morali uvesti do leta 2010; poziva Komisijo, da do 31. julija 2005 predstavi oceno srednjeročnih potreb po osebju, kot je predlagala prejšnja Komisija; poziva Komisijo, da do 31. julija 2005 predstavi natančno poročilo o svojem podpornem osebju in osebju z nalogami usklajevanja;

32. pozdravlja sorazmerno visoko zasedenost delovnih mest v upravi Komisije; spodbuja Komisijo k nadaljevanju uporabe prerazporejanja znotraj oddelkov in med njimi, da bi mobilizirali dodatne človeške vire;

Pilotni projekti in pripravljalni ukrepi

33. ponovno poudarja svojo podporo za tesno sodelovanje s Komisijo pri pilotnih projektih in pripravljalnih ukrepih, da bi bilo omogočeno skupno preverjanje izvedljivosti predlogov;

34. poziva Komisijo, da oceni rezultate pobud — pilotnih projektov in pripravljalnih ukrepov, sproženih v zadnjih letih, z namenom oceniti možnost njihovega podaljšanja;

*

* *

35. naroči svojemu predsedniku, naj to resolucijo posreduje Svetu, Komisiji in Računskemu sodišču.

[1] UL C 172, 18.6.1999, str 1. Sporazum, kakor je bil spremenjen s Sklepom 2003/429/ES (UL L 147, 14.6.2003, str. 25).

[2] UL L 270, 21.10.2003, str. 1.

--------------------------------------------------